Úvod 

	Rok 2002 bol tretím rokom realizácie druhej fázy komunitárnych programov Európskej únie v oblasti vzdelávania, odbornej prípravy a mládeže Sokrates II, Leonardo da Vinci II a Mládež, a to na základe Rozhodnutia Asociačnej rady EÚ/SR o prijatí dojednaní a podmienok účasti Slovenskej republiky na programoch Spoločenstva v oblasti odbornej prípravy a vzdelávania evidovaného pod číslom UE – SK 2010/00 platného od 24. 7. 2000 a na základe Rozhodnutia Asociačnej rady EÚ/SR prijímajúceho podmienky a dojednania účasti Slovenskej republiky na akčnom programe Spoločenstva Mládež evidovaného pod číslom EU – SK 2013/00 platného od 19. 9. 2000.

	Dňom 22. 5. 2001 nadobudlo platnosť Rozhodnutie Asociačnej rady č. 4/2001 medzi Európskou úniou a Slovenskou republikou ustanovujúce finančný príspevok Slovenskej republiky za účasť v programoch Sokrates II a Mládež v rokoch 2001 – 2006. Týmto rozhodnutím bola pre Slovenskú republiku ustanovená výška finančného prostriedku, ktorý Slovenská republika zaplatí do rozpočtu Európskej únie jednak zo slovenského štátneho rozpočtu a jednak z finančných prostriedkov PHARE.

	Ministerstvo školstva Slovenskej republiky je hlavným koordinátorom a zohráva významnú úlohu v oblasti riadenia a implementácie daných komunitárnych programov do praxe. Je odborným garantom na národnej úrovni, zabezpečuje úhradu finančného príspevku zo štátneho rozpočtu a tiež zodpovedá za stanovenie národných priorít pre jednotlivé programy Spoločenstva. Ministerstvo školstva SR ako národná autorita zároveň nominuje zástupcov a expertov do riadiacich orgánov programov, členov poradných výborov v Európskej komisii a riadi jednotlivé národné kancelárie komunitárnych programov.

	Národné kancelárie sú zodpovedné za samotnú implementáciu jednotlivých programov. Zároveň úzko spolupracujú s Ministerstvom školstva Slovenskej republiky, s riadiacimi výbormi jednotlivých programov a Centrálnou finančnou a kontraktačnou jednotkou (CFCU) Úradu vlády Slovenskej republiky.

	V roku 2002 mala Slovenská republika určenú výšku finančného príspevku na komunitárne programy nasledovne: Sokrates II 2 459 000,- eur, Leonardo da Vinci II 2 268 000,- eur a Mládež 1 310 000, - eur. 

V rámci komunitárnych programov bola forma financovania stanovená tak, že časť prostriedkov určených na realizáciu programu sa hradí zo štátneho rozpočtu a časť z prostriedkov PHARE. V roku 2002 boli príspevky zo štátneho rozpočtu za program Sokrates II vo výške 1 254 000, - eur, za program Leonardo da Vinci II vo výške 1 146 000,- eur a za program Mládež vo výške 664 000, -eur zaplatený dňa 26. 3. 2002. Dňa 11. 6. 2002 boli Národným fondom MF SR uhradené aj finančné príspevky PHARE za komunitárne programy Sokrates II, Leonardo da Vinci II a Mládež na rok 2002 v súhrnnej  výške 2 973 000,- eur.

Program  SOKRATES II

Rok 2002 bol tretím rokom  zapojenia  všetkých typov slovenských vzdelávacích inštitúcií do druhej fázy programu Sokrates. Program je naďalej organizovaný a realizovaný v zmysle rozhodnutia EK na 

-	centrálnej úrovni v Európskej komisii – 25% projektov bolo schválených na úrovni Generálneho riaditeľstva pre vzdelávanie a kultúru
-	decentralizovanej úrovni – 75% projektov bolo schválených na úrovni Národnej kancelárie Sokrates

Spôsob financovania bol určený pravidlami Európskej komisie – formou „vstupenky“, ktorú každoročne na výzvu EK zaplatí MŠ SR zo štátneho rozpočtu vo výške určenej Európskou komisiou. V zmysle príslušnej asociačnej dohody môže Slovenská republika časť „vstupenky“ hradiť z finančných prostriedkov PHARE (Finančné memorandum).

Na rok 2002 bola Európskou komisiou pre Slovenskú republiku určená „vstupenka“ vo výške 2 459 000,- eur. Z toho 51% vyplatilo Ministerstvo školstva SR z prostriedkov pridelených štátnym rozpočtom (1 254 000,- eur) a ďalších 49% (1 205 000,- eur) bolo vyplatených z finančných prostriedkov PHARE .

Na základe vyplatenej vstupenky Európska komisia vyplatila Národnej kancelárii prostriedky na realizáciu decentralizovaných aktivít už v priebehu augusta 2002, čo umožnilo hladký priebeh realizácie programu od septembra 2002.

Popri základnej „vstupenke“ na rok 2002 bolo vyčlenený 1 305 895,- Sk zo štátneho rozpočtu 2002 na dofinancovanie jednotlivých aktivít programu, ktoré boli  použité na preplatenie cestovného študentom vysokých škôl, ktorí vycestovali v rámci kapitoly ERASMUS vo výške 1 000 500,- Sk. Na študijnú návštevu v rámci podprogramu ARION, ktorú organizovalo študijno-vzdelávacie centrum v Trenčíne sa pridelilo 20 000,- Sk a na bankové poplatky súvisiace s distribúciou grantov programu Sokrates, ktoré sú záväzkom Slovenskej republiky sa vyplatilo 285 395,-Sk.

V rámci komunitárneho programu Sokrates II je Slovenská republika ako členská krajina na európskej úrovni zapojená do práce Európskej komisie. Slovenská republika má nominovaných dvoch zástupcov a dvoch náhradníkov do výboru Sokrates, dvoch zástupcov a dvoch náhradníkov do Podvýboru Sokrates pre školské vzdelávanie (Comenius), dvoch zástupcov a dvoch náhradníkov do Podvýboru Sokrates pre vyššie vzdelávanie (Erasmus) a jedného zástupcu a jedného náhradníka do Pracovnej skupiny pre vzdelávanie dospelých Grundtvig, ktorí sa zúčastňujú pravidelných rokovaní, kde sa prerokúvajú aktuálne otázky a problémy súvisiace s programom Sokrates. V rámci programu Sokrates II sú najväčšími podprogramami, čo sa týka rozsahu, ako aj prerozdelenia finančných prostriedkov, podprogramy Comenius a Erasmus. Vzhľadom na túto skutočnosť Európska komisia žiadala vytvoriť samostatné podvýbory pre tieto podprogramy, ktoré by svojimi rozhodnutiami napomáhali Výboru Sokrates. Na zasadnutiach Podvýboru Sokrates pre školské vzdelávanie (Comenius) a  Podvýboru Sokrates pre vyššie vzdelávanie (Erasmus) sa prerokovávali čiastkové problémy týkajúce sa týchto dvoch podprogramov. 

Podvýbor Sokrates pre školské vzdelávanie je zameraný na podprogram Comenius. Podprogram Comenius sa sústreďuje hlavne na prvú fázu vzdelávania od materských škôl po stredné školy, ale ponúka možnosti aj pre inštitúcie ďalšieho vzdelávania pedagógov. Jeho cieľom je rozvíjať medzinárodnú spoluprácu základných a stredných škôl, interkultúrne povedomie a vzdelávanie menšín a ďalšie učiteľské vzdelávanie formou projektov, účasťou budúcich učiteľov jazykov a účasťou učiteľov v kurzoch ďalšieho vzdelávania, podporovať kvalitu vzdelávania, ako aj zavádzať európsku dimenziu do vzdelávania.

V rámci Podvýboru Sokrates pre školské vzdelávanie sa v roku 2002 prediskutovávali  predovšetkým plán monitorovacích návštev z Európskej komisie s cieľom zistiť fungovanie a spôsob práce Národnej kancelárie Sokrates, vyhodnotenie školských partnerstiev, celoeurópska aktivita Comenius Week 2003, výber projektov, návrhy na reorganizáciu rozpočtu pre rok 2002, aktivita Rok 2004 - Rok vzdelávania cez šport, účasť Turecka v programe Sokrates, výzva na podávanie projektov 2004 a projekt „Jarný deň pre Európu“ v školách. 

Podvýbor Sokrates pre vyššie vzdelávanie je orientovaný na podprogram Erasmus zaoberajúci sa vysokoškolským vzdelávaním s cieľom rozšíriť najmä študentské mobility na vysokých školách v krajinách EÚ. Do podprogramu Erasmus sa každoročne prihlasujú vysoké školy v tzv. inštitucionálnom kontrakte, v ktorého rámci si plánujú medzinárodné aktivity – výmeny študentov, učiteľov, intenzívne kurzy a iné činnosti prispievajúce k skvalitňovaniu ľudských zdrojov a internacionalizácii vysokých škôl.

V rámci Podvýboru Sokrates pre vyššie vzdelávanie sa prerokovávali otázky týkajúce sa reformy inštitucionálneho kontraktu a decentralizácie organizácie mobilít, stratégie výberu pre aktivity v rámci inštitucionálneho kontraktu pre akademický rok 2002/2003, správy o študentských a učiteľských mobilitách v akademickom roku 2000/2001, správy o intenzívnych jazykových kurzoch 2001, stratégie výchovno-vzdelávacieho systému členských krajín EÚ do roku 2010 odsúhlasenej na samite v Barcelone, definovania 3 priorít a 13 hlavných cieľov a vytvorenia 8 pracovných skupín na ich rozpracovanie a implementáciu, zhodnotila sa činnosť stredísk pre ekvivalenciu dokladov NARIC a v rámci okrúhleho stola sa uskutočnila diskusia v súvislosti s účasťou 1 milióna účastníkov na mobilitách podprogramu Erasmus.

 Zasadnutia Výboru Sokrates svojím obsahom nadväzovali na zasadnutia oboch podvýborov, pričom prerokovávané problémy boli komplexnejšieho charakteru a týkali sa aj ostatných podprogramov programu Sokrates II. Hlavnými otázkami boli rozpočet programu na rok 2002, procedúra výberu centralizovaných projektov, politické priority Výzvy na podávanie návrhov projektov v roku 2003 a spolupráca medzi európskymi asociáciami, ako aj s Japonskom a Austráliou. Jedno samostatné rokovanie Výboru bolo venované príprave Hodnotiacej správy o vzdelávacom programe Sokrates II v rokoch 2000 – 2003, ktorú musí do 30. 9. 2003 na vlastné náklady vypracovať každá krajina zúčastňujúca sa programu Sokrates.

Na národnej úrovni bol v roku 2000 vytvorený Riadiaci výbor programu Sokrates zložený z 11 členov. Tvoria ho zástupcovia MŠ SR, Rady VŠ, Študentskej rady VŠ, ŠPÚ, Slovenskej rektorskej konferencie, odborov a Asociácie inštitúcií vzdelávania dospelých. Výbor zodpovedá najmä za výber projektov a aj metodické riadenie programu.

ERASMUS

Podprogram ERASMUS je zameraný na vysokoškolské vzdelávanie s cieľom rozšíriť najmä študentské mobility – 3 -10 mesačné študijné pobyty na vysokých školách v krajinách EÚ (Akcia 2), ako aj kratšie učiteľské mobility (1- 4 týždenné). Do tohto podprogramu sa každoročne prihlasujú vysoké školy v tzv. inštitucionálnom  kontrakte (Akcia 1), v ktorého rámci si plánujú medzinárodné aktivity – výmeny študentov, učiteľov, intenzívne kurzy a iné činnosti, prispievajúce k skvalitňovaniu ľudských zdrojov a internacionalizácii vysokých škôl.

Na túto kapitolu bolo pridelených v roku 2002 z programu SOKRATES/Erasmus – Akcia 2  na mobilitu študentov – 838 106,- eur, na mobilitu učiteľov – 85 613,- eur.  Prostriedky na študentské a učiteľské mobility boli v rámci decentralizovaných aktivít pridelené Národnej kancelárii Sokrates, ktorá ich na základe kontraktov s vysokými školami distribuovala na jednotlivé vysoké školy podľa požiadaviek uvedených v inštitucionálnom kontrakte. Vysoké školy prideľujú tieto granty svojim študentom na základe bilaterálnych dohôd s vysokými školami v krajinách Európskej únie. Predpokladá sa, že v akademickom roku 2002/2003 vycestuje okolo 700 študentov. Presný počet bude známy až po vyúčtovaní týchto prostriedkov k 30. septembru 2003. Podľa priebežnej správy, ktorú predkladajú VŠ k 31.decembru 2002, vyšlú do konca akademického roku 2002/2003 696  študentov. 

Vzhľadom na to, že na akademický rok 2002/2003 neboli vyčlenené prostriedky PHARE na dofinancovanie študentských mobilít ani zo štátneho rozpočtu, granty študentov výrazne klesli, resp. klesli počty vysielaných študentov. Je na rozhodnutí jednotlivých vysokých škôl ako prerozdelia prostriedky pridelené Národnou kanceláriou Sokrates (zníženie počtu vysielaných študentov a zachovanie štipendia vo výške 400-500 eur/mesiac, resp. znížia mesačné štipendium na minimálnu čiastku a vyšlú viac študentov). Odporúčanie Národnej kancelárie Sokrates bolo nevysielať študentov s nižším štipendiom ako 300,- eur na mesiac, čo niektoré fakulty nerešpektovali a vysielajú študentov so štipendiom menším ako 200,- eur na mesiac.

COMENIUS

Cieľom podprogramu COMENIUS je rozvíjať medzinárodnú spoluprácu základných a stredných škôl formou projektov (COMENIUS 1), rozvíjať interkultúrne povedomie a vzdelávanie menšín (COMENIUS 2) a ďalšie učiteľské vzdelávanie formou projektov (COMENIUS 2.1), účasťou jazykových stážistov – budúcich učiteľov jazykov a účasťou učiteľov v kurzoch ďalšieho vzdelávania (COMENIUS 2.2)

Na prípravné návštevy do krajín EÚ a ostatných participujúcich krajín vycestovalo 42 učiteľov základných a stredných škôl (41 841,- eur) s cieľom prípravy nových projektov k 1. marcu 2003.

V rámci aktivity Comenius 1 bolo financovaných spolu 112 projektov v celkovej sume 600 070,- eur, z toho bolo 51 nových a 61 predĺžených projektov:

Comenius 1..1 Školské projekty - 91 európskych vzdelávacích projektov (454 760,- eur) 
Comenius 1.2  Jazykové projekty - bolo schválených 6 projektov (65 350,- eur)
Comenius 1.3 - Projekty na rozvoj školy - bolo schválených 15 projektov (79 960,- eur)
Na týchto projektoch participujú všetky typy škôl (3 MŠ,  35 ZŠ, 34 gymnázií, 23 SOŠ, 17 SOU, vrátane 4 špeciálnych škôl), ako aj všetky samosprávne kraje Slovenskej republiky: bratislavský kraj – 28 projektov, banskobystrický kraj – 16 projektov, nitriansky kraj – 16 projektov, prešovský kraj – 15 projektov, žilinský kraj – 12 projektov, trenčiansky kraj – 9 projektov, trnavský kraj – 9 projektov a košický kraj – 7 projektov. 

Projekty sa týkajú rôznych tém od histórie, kultúry, životného prostredia, jazykového a technického vzdelávania až po  rozvoj školy, prevenciu drog a iné témy. Naše školy pôsobia v 14 projektoch ako koordinátori, resp. ako partneri (99). Najviac spolupracujú v krajinách EÚ so školskými inštitúciami v Nemecku (53), v Taliansku (42), v Španielsku (19), Rakúsku (18), z asociovaných krajín najviac s českými školami (27).  
 
V rámci centralizovanej aktivity Comenius 2.1 boli akceptované 4 nové projekty s účasťou SR, v ktorých participujú ako vysoké školy: Fakulta matematiky, fyziky a informatiky UK, Filozofická fakulta UK, tak aj priamo riadené inštitúcie zamerané najmä na vzdelávanie pedagogických zamestnancov – Metodické centrum v Banskej Bystrici (v 2 projektoch). 

Aktivita Comenius 2.2.b. je zameraná na vysielanie asistentov cudzích jazykov – budúcich učiteľov jazykov – študentov pedagogických a filozofických fakúlt na stáže na školy do krajín EÚ. V rámci tejto aktivity ide o vyučovanie cudzích jazykov ako druhého jazyka, pričom stáže prebiehajú v rôznych krajinách, kde nie je vyučovaným jazykom vybraný cudzí jazyk – napr. vyučovanie anglického jazyka vo Švédsku na základnej škole a iné.  V rámci pridelenej sumy na túto aktivitu  - 74 652,- eur vycestovalo na 4-5 mesačné stáže  20 študentov z pedagogických a filozofických fakúlt: Pedagogická fakulta UK Bratislava (1), Filozofická fakulta UK (2),  Fakulta humanitných vied UMB Banská Bystrica (10), Fakulta humanitných a prírodných vied PU Prešov (5) a Filozofická fakulta PU Prešov (2). Najviac študentov vycestovalo do Španielska (7), Francúzska (3), Švédska (2), Grécka (2) a do Portugalska (1) a Talianska (1), Holandska (1), Írska (1), Veľkej Británie (1), Belgicka (1). Naše stredné školy prijali asistentov cudzích jazykov z Francúzska a Talianska.

Na  kurzoch ďalšieho vzdelávania v oblasti jazykového vzdelávania a vzdelávania v iných predmetov v rámci aktivity Comenius 2.2.c sa v krajinách EÚ zúčastnilo do 31. decembra 2002 31 učiteľov v celkovej sume 44 869,- eur, zvyšok finančných prostriedkov sa ešte môže nakontrahovať do 30. júna 2003 (18 908,- eur). Granty získali 31 učiteľov z gymnázií (14), SOŠ (10), SOU (1), základných škôl (4), VŠ (2) z celého Slovenska – košický kraj (7), bratislavský kraj (5), nitriansky kraj (4), žilinský kraj (4), prešovský kraj (4), banskobystrický kraj (3), trenčiansky kraj (3), trnavský kraj (1). Najväčší záujem bol o jazykové kurzy anglického jazyka (21), nemeckého jazyka (9)  a len jeden učiteľ išiel na kurz manažmentu. 

V rámci centralizovanej aktivity Comenius 3 pokračujú v projektovej spolupráci 2 slovenské inštitúcie zapojené do sietí, zameraných na informatiku (Infovek) a interkultúrne vzdelávanie (Bibiana)

GRUNDTVIG

Podprogram GRUNDTVIG (Vzdelávanie dospelých) je zameraný na podporu európskej dimenzie v oblasti vzdelávania dospelých, reaguje na vzrastajúcu potrebu  celoživotného vzdelávania. 

V rámci Grundtvig 1 – Spoločné európske projekty, riadené na centralizovanej úrovni - boli podporené 4 nové projekty (z toho 1 koordinovaný slovenskou inštitúciou). Do týchto aktivít sa zapojili 2 mimovládne inštitúcie  (Kontinentálni služobníci Slovenska a DAPHNE – Inštitút aplikovanej ekológie) a 2 vysoké školy (TU Košice ako koordinátor, UKF Nitra).

V rámci kapitoly Grundtvig pokračuje nová aktivita zameraná na vzdelávanie dospelých  Grundtvig 2 -Partnerstvá vo vzdelávaní, ktorá má formu malých projektov zameraných na rozvoj vzdelávania dospelých najmä medzi neformálnymi inštitúciami v oblasti vzdelávania dospelých, ako napr. mimovládne inštitúcie, OZ Inklúzia, Habio, Aspekt, Asociácia S. Kovalíkovej a iné), súkromné a neziskové inštitúcie (Akadémia vzdelávania – rôzne pobočky po celom Slovensku, Nadácia CUB, Centrum vzdelávania neziskových organizácií a iné). V roku 2002 po informačnej kampani zameranej na tieto inštitúcie bolo  schválených  14 projektov v celkovej sume  96 000,- eur. 

Popri decentralizovanej forme Grundtvig 2 boli NK pridelené na vzdelávanie dospelých  tiež granty na ďalšie vzdelávanie trénerov,  ako aj  účasť zástupcov neziskových organizácii na kontaktných seminároch (Grundtvig 2 – Prípravné návštevy a Grundtvig 3)  vo výške 22 733,- eur. Tieto granty boli pridelené do 31. januára 2003 15 účastníkom v celkovej sume 15 350,- eur, zvyšok finančných prostriedkov sa môže prideliť ešte do konca júla 2003 (7 383,- eur).

MINERVA

V podprograme MINERVA – Otvorené a dištančné vzdelávanie získalo grant 5 nových projektov so slovenskou účasťou (partnerské projekty). V týchto projektoch, ktoré sú centralizovanými aktivitami, participujú najmä vysoké školy (2krát Matematicko-fyzikálna fakulta UK Bratislava, 1 TU Košice). 

LINGUA

Ďalší podprogram programu Sokrates II, ktorý bol v roku 2001 zmenený, je LINGUA. Slovenské inštitúcie – vysoké školy participovali v 2 nových projektoch ako partnerské inštitúcie (UK, UMB Banská Bystrica). Vzhľadom na štrukturálne zmeny v kapitole LINGUA, podiel a aktivita slovenských inštitúcii sa preniesla viac do kapitoly COMENIUS, kde sú možnosti spolupráce širšie a z hľadiska účasti jednoduchšie.
Vzhľadom na to, že centralizované projekty (Comenius 1 a Comenius 3, Grundtvig 1 a 4, Lingua a Minerva) sú financované zo spoločného rozpočtu EK (krajiny EÚ, EFTA a asociované štáty), nie je možné uviesť sumy  pridelené projektom pre jednotlivé krajiny a ani organizácie.

ARION

Časť programu Sokrates - ARION umožňuje odborníkom a riadiacim pracovníkom v školstve odborné stáže na vybraných pracoviskách v krajinách EÚ – v roku 2002 tieto stáže absolvovalo 13 pracovníkov z MŠ SR (4), KÚ (2), ŠIOV (1) a iných rezortných vzdelávacích inštitúcií (6). Týmto riadiacim pracovníkom boli udelené granty vo výške 14 229,- eur.

EURYDICE

V rámci informačnej siete EURYDICE, ktorá je súčasťou programu Sokrates, pričom Národná kancelária Eurydice je súčasťou Národnej kancelárie Sokrates, boli za Slovenskú republiku spracované príspevky do publikácií, ktoré vydáva Európska kancelária EURYDICE so sídlom v Bruseli, a ktoré sa pravidelne aktualizujú, a to:

•	Key Data on Education  in Europe 2002 (základné údaje o vzdelávaní), formou spracovania odpovedí  dotazníkov k jednotlivým kapitolám. Publikácia bola vydaná vo februári 2003.

•	Structures of the Education and Initial Training Systems - Štruktúry systémov vzdelávania a odbornej prípravy. V tomto príspevku je stručne popísaný vzdelávací systém  SR.  

•	National „Dossier“ (národná správa o vzdelávacom systéme ) pre EURYBASE. V decembri 2002 sa začali aktualizovať podklady do jednotlivých kapitol, aktualizácia bude ukončená do 31. marca 2003  s uvedením aktuálnych štatistických údajov.
     
V priebehu roka 2002 boli spracované príspevky do publikácií:

•	European Glossary on Education, Volume 4.  Spracovanie príspevku o   pracovníkoch na  úrovniach riadenia, inšpekcie a poradenstva na jednotlivých  úrovniach  vzdelávania  v SR,

•	 Key Topics – Volume 3 Condition on Service. Spracovanie tretej časti správy o učiteľskej profesii v SR,

•	Study on Methods of School Evaluation. Spracovanie príspevku o hodnotení škôl v povinnom vzdelávaní v SR, ktorá je prístupná na internete,

•	Spracovanie príspevku o špeciálnom vzdelávaní pre agentúru European Agency for Development in Special Needs Education.

Priebežne sa zabezpečovalo rozširovanie publikácií, ktoré vydáva EK EURYDICE v Bruseli na MŠ SR, inštitúcie v rezorte školstva a do jednotlivých knižníc.

V roku 2002 s termínom ukončenia marec 2003 boli so súhlasom EK Eurydice preložené z anglického jazyka publikácie, ktoré budú dostupné na internete na adrese: www.eurydice.org

-	 ICT@Europe.edu  
-	National actions to implement Lifelong Learning in Europe

      Priebežne sa spracovávajú odpovede na otázky v rámci siete - Question and Answer service.

Zhrnutie výsledkov programu Sokrates II za rok 2002

Obdobie druhého roku realizácie druhej etapy programu Sokrates II (2002/2003) bude ukončené až v júni 2003, a preto nie je možné robiť záverečné hodnotenie. Oproti predchádzajúcim rokom však treba konštatovať, že spolupráca s Európskou komisiou na úrovni uzatvárania zmlúv na rok 2002 sa skvalitnila – zmluvy boli uzatvorené už v priebehu júla 2002, čím sa urýchlil aj transfer finančných prostriedkov do Národnej kancelárie Sokrates. Účastníci programu (projektovej spolupráce i individuálni držitelia grantov) obdržali svoje granty na základe zmlúv s Národnou kanceláriou Sokrates ihneď po podpise zmlúv, čo umožnilo plynulú a včasnú realizáciu jednotlivých aktivít, ako aj maximálne využitie prostriedkov vložených do programu Sokrates.

Z hľadiska hodnotenia prínosov programu pre rozvoj internacionalizácie a medzinárodnej spolupráce slovenských vzdelávacích inštitúcií na všetkých úrovniach možno konštatovať, že najväčším prínosom bolo:

1.	Nadviazanie nových pracovných kontaktov základných a všetkých typov stredných škôl (gymnázií, stredných odborných škôl a stredných odborných učilíšť) so zahraničnými školami podobného typu v krajinách Európskej únie, čím sa prinieslo nielen množstvo inovácií učebných materiálov, ale zaviedla sa nová dimenzia do tohto stupňa vzdelávania – európska dimenzia. Učitelia i žiaci týchto škôl pri vzájomných výmenách a spolupráci na spoločnom predmete záujmu spoznávajú históriu, kultúru a tradície jednotlivých krajín EÚ a európske krajiny spoznávajú Slovensko. Projekty typu Comenius 1 sú rozšírené po celom území Slovenskej republiky, vo všetkých regiónoch, v mestách i na vidieku. Záujem o účasť na projektoch stále narastá, pričom záujem už predstihuje možnosti, kvalita podávaných prihlášok sa zlepšuje. Národná kancelária Sokrates organizuje informačné aktivity vo všetkých regiónoch SR, rozosiela informačné bulletiny, nadväzuje spoluprácu okrem štátnych orgánov aj so samosprávami v jednotlivých krajoch. Týmto sa zabezpečuje informovanie čo najväčšieho počtu škôl v SR.

2.	Vysoké školy pokračujú v spolupráci nadviazanej v predchádzajúcom období rozširovaním bilaterálnych kontaktov s vysokými školami krajín EÚ s cieľom výmeny študentov s dôrazom na vzájomné uznávanie štúdia, organizujú spoločné intenzívne kurzy a letné školy, pracujú spoločne na zavádzaní ECTS (Európsky systém transferu kreditov). Mobility učiteľov zamerané na výučbu slovenských učiteľov VŠ na vysokých školách v krajinách EÚ sú stále viac rozšírené. Problém je v reciprocite prijímania zahraničných študentov v rámci podprogramu Erasmus na slovenských vysokých školách. V tejto oblasti majú slovenské vysoké školy ešte veľké rezervy (propagácia slovenských vysokých škôl, účasť na medzinárodných veľtrhoch, ponuka štúdia – čiastočného alebo úplného v cudzom jazyku a iné možnosti).

3.	Skvalitnenie výučby cudzích jazykov, rozvoj jazykových schopností žiakov na úrovni základných a stredných škôl je zabezpečovaný v rámci  zvyšovania kvalifikácie  učiteľov jazykov a prehĺbením štúdia a praktickej stáže študentov jazykov. Stále viac učiteľov iných predmetov (napr. matematiky, informatiky) sa zúčastňuje kurzov ďalšieho vzdelávania v zahraničí.

4.	Zavádza sa otvorené a dištančné vzdelávanie, nové informačné technológie v tomto type vzdelávania, popri tradične sa zapájajúcich vysokých školách, aj stredné a základné školy veľmi aktívne pristupujú k aplikácii IT vo svojich projektoch (v rámci Comenius 1), ale aj v centralizovaných aktivitách (Minerva a Comenius 3). V rámci programu Sokrates sa tiež podporuje projekt Infovek, ktorý umožňuje slovenským školám pracovať na počítačoch, ako aj komunikovať cez internet. 

5.	Celoživotné učenie sa sa stáva prioritou v slovenskom vzdelávacom systéme, realizujú sa nové typy vzdelávania dospelých s použitím skúsenosti európskych partnerov, nové aktivity zamerané na neformálne vzdelávanie dospelých sa postupne rozvíjajú, narastá záujem mimovládnych organizácii o tento typ medzinárodnej spolupráce (Grundtvig 2). V rámci prípravných návštev a účasťou na tzv. kontaktných seminároch, ktoré sa organizuje v celej Európe v rámci programu Sokrates, zástupcovia mimovládnych  organizácii (neformálne vzdelávanie dospelých) majú možnosť nadviazať pracovné kontakty s podobnými organizáciami v celej Európe a vypracovať spoločné projekty.

6.	Vytvára sa informačný systém o školstve v SR v rámci komparatívnych štúdií s inými systémami v EÚ, jeho prepojenie so sieťami a databázami Európskej komisie i jednotlivými krajinami EÚ.

V rámci výberu partnerov nemôžeme hovoriť o preferenciách medzi partnermi v jednotlivých krajinách EÚ, no najviac sú zastúpené krajiny EÚ – Nemecko, Taliansko a Španielsko, menej škandinávske krajiny. Kontakty s asociovanými krajinami nie sú v programe priamo podporované, avšak v niektorých projektoch, ako sú napr. Comenius 1 - Európske vzdelávacie projekty môže byť jeden z 2 povinných partnerov aj škola z účastníckej asociovanej krajiny. V súčasnosti je najčastejšia spolupráca s českými školami. 

Dosiahnuté výsledky jednotlivých podprogramov, ako aj celého programu, sa pravidelne rozširujú cestou informačných médií (webová stránka Národnej kancelárie Sokrates, vlastné stránky jednotlivých projektov), publikovania výsledkov v dennej a odbornej tlači (Euromagazín, Učiteľské noviny) a v informačných materiáloch priebežne vydávaných  Národnou kanceláriou Sokrates – Bulletin vydávaný 2x ročne, Kompendiá realizovaných projektov (centralizovaných a decentralizovaných), príručiek pre používateľov a koordinátorov projektov, plagátov, letákov a iných informačných materiálov. V súčasnosti prebieha analýza podprogramu Comenius (1998-2002) a jeho realizácie na Slovensku.

Zvyšuje sa však zaťaženosť Národnej kancelárie Sokrates, ktorá popri obsahovom zabezpečovaní realizácie programu (konzultovanie a tvorba projektov, metodické riadenie a monitoring projektov, informačnej činnosti) sa stále viac musí venovať kontrole  a vyúčtovaniu jednotlivých grantov. Táto zaťaženosť sa zvyšuje najmä tým, že pravidlá vyúčtovania v rámci Slovenskej republiky nie sú harmonizované s pravidlami vyúčtovania určenými Európskou komisiou v kontrakte. 

Program  LEONARDO  DA  VINCI  II

Leonardo da Vinci je programom EÚ zameraný na  implementáciu odborného vzdelávania a prípravy v členských a asociovaných štátoch Európskeho spoločenstva. Zapojenie Slovenskej republiky do programu prispieva k transformácii systému odborného vzdelávania a prípravy, jeho kompatibilite so systémami krajín EÚ a súčasne preukazuje potenciál slovenských inštitúcií poskytujúcich odborné vzdelávanie a prípravu pre obohatenie systémov krajín EÚ. Hlavným cieľom programu je hľadať inovatívne metódy ako pripraviť kvalifikované a na vysokej odbornej úrovni pripravené pracovné sily, ktoré sa dokážu uplatniť na trhu práce a zabezpečia konkurencieschopnosť európskej ekonomiky. Súčasne má viesť k zvýšeniu perspektívy zamestnanosti ľudí prostredníctvom skvalitnenia odbornej prípravy v systéme celoživotného vzdelávania.

Riadenie programu prebieha na dvoch úrovniach – európskej a národnej. Na európskej úrovni ho riadi Európska komisia – Generálne riaditeľstvo pre vzdelávanie a kultúru – jednotka B – Implementácia programu Leonardo da Vinci. Zároveň je za každoročné schvaľovanie stratégie realizácie, priorít, výziev na podávanie projektov, monitoringu a rozpočtu programu a čiastočne aj za výber projektov zodpovedný Výbor Leonardo (Leonardo Committee), čo je nadnárodný orgán zložený zo zástupcov jednotlivých krajín zapojených do programu, v ktorom majú členské štáty EU postavenie členov Výboru, kým asociované krajiny sú v pozícii pozorovateľov. V roku 2002 zároveň Európska komisia predstavila nový informačný systém Symmetry a nové finančné pravidlá, ktoré sú platné od 1. 1. 2003. Členovia výboru boli aj oboznámení s tým, že každá krajina zúčastňujúca sa programu Leonardo da Vinci II bude musieť, podobne ako v programe Sokrates, na vlastné náklady pripraviť Hodnotiacu správu o vzdelávacom programe Leonardo da Vinci II v rokoch 2000 – 2003, ktorá musí byť Európskej komisii odovzdaná do 30. 9. 2003.

	Na národnej úrovni bol v roku 2000 vytvorený Riadiaci výbor programu Leonardo da Vinci. 18-členný riadiaci výbor tvoria zástupcovia 9 ministerstiev, sociálnych partnerov a ďalších inštitúcií zapojených do odborného vzdelávania a prípravy. Výbor zodpovedá najmä za výber projektov a stanovenie národných priorít pre mobilitné projekty. 

	Jedným z kľúčových aspektov programu je zapájanie sociálnych partnerov, na Slovensku reprezentovaných najmä Konfederáciou odborových zväzov SR, Asociáciou zamestnávateľských zväzov a združení a Slovenskou obchodnou a priemyselnou komorou do riadenia programu, ako aj zapájanie praxe (podnikov a organizácií) do samotných projektov zameraných na skvalitňovanie odbornej prípravy.

Za prideľovanie, využitie a vyúčtovanie grantov zodpovedá Európska komisia, a to prostredníctvom národných kancelárií programu. Národná kancelária Leonardo da Vinci je zodpovedná za implementáciu programu na národnej úrovni a za nadväzovanie spolupráce s ostatnými partnerskými krajinami, ktorých je v súčasnosti 30. Úzko spolupracuje s Ministerstvom školstva SR a členmi Riadiaceho výboru Leonardo da Vinci zastupujúcimi kľúčové inštitúcie v oblasti odborného vzdelávania a prípravy. 

	Hlavným poslaním programu v jeho druhej fáze je posilniť integračný proces v odbornej príprave, a to jeho formálnej aj neformálnej formy so snahou vybudovať jednotný európsky priestor pre vzdelávanie a prípravu ľudí na trh práce. Rozvoj európskej dimenzie sa orientuje na utváranie a upevnenie európskeho občianstva, skvalitnenie vyučovania cudzích jazykov, budovanie systému vzdelávacieho a pracovného poradenstva, podporu rekvalifikácie a reintegrácie ľudí do trhu práce, podporu zdravotne a telesne postihnutých a mladých ľudí ekonomicky, sociálne a etnicky znevýhodnených.

Tabuľka č. 1: Náklady na realizáciu programu Leonardo da Vinci II v roku 2002

Položka	Národný finančný príspevok
(eur)	Štátny rozpočet
(eur)	PHARE
(eur)	
Vstupenka	2 244 000	1 122 000	1 122 000	
Administratívne náklady	24 000	24 000	0	
SPOLU:  (vst. + adm.)	2 268 000	1 146 000	1 122 000	

V rámci Výzvy na podanie projektov v roku 2002 bolo na Slovensku podaných 83  projektov: Európska komisia zatiaľ Národnej kancelárii Leonardo da Vinci nedodala prehľad projektov schválených v roku 2002, v ktorých boli slovenské inštitúcie zapojené v zahraničí. 

Tabuľka č. 2: Prehľad o podaných a schválených projektoch (r. 2002)

Typ projektov	Počet projektov	Plánované granty pre SR (v eur)	Skutočne pridelené v roku 2002
(v eur)	
	podaných	schválených			
Pilotné projekty 	16	5	812 328	1057540
	
Jazykové projekty	1	0	112 200		
Nadnárodné siete	0	0	44 880		
Príručné materiály	1	0	85 272		
Joint actions	1	0	17 952		
Slovenské inštitúcie ako partneri v schválených pilotných projektoch 		56	0	Údaje EK neuvádza-*	
- Procedúra B		47	0		
- Procedúra C		9	0		
Mobilitné projekty	74	39	913122	914722	
SPOLU	83	43	1 985 754	1972262	
Doplnkové aktivity – riadenie programu na národnej úrovni	
Národná agentúra LDV			145 860	60013	
NRCVG			60 000	13721	
*/ Granty partnerských organizácií nakontrahovaných v zahraničí sa v štatistikách Európskej komisie neuvádzajú. Podľa zistení NA sa pohybujú v rozmedzí 8 000 - 30 000 eur na organizáciu, teda predpokladáme celkovú sumu okolo 500 000 eur (s touto sumou sa kalkuluje aj pri bilaterálnych rokovaniach s Európskou komisiou).

V rámci Finančného memoranda PHARE 2000-2002 neboli na dofinancovanie projektov v programe Leonardo da Vinci na národnej úrovni vyčlenené žiadne financie. 

	Rok 2002 možno z hľadiska podaných a schválených projektov hodnotiť ako mimoriadne úspešný vzhľadom na počet schválených projektov, ale suma nakontrahovaných prostriedkov nedosahuje prostriedky alokované pre Slovenskú republiku na základe jej príspevku do rozpočtu programu. 

Treba konštatovať, že vyše 130 000,- EUR (teda viac ako 4 300 000,- Sk) alokovaných Európskou komisiou na národnú kanceláriu a Euroguidance centrum sme nemohli vyčerpať a prepadli v prospech ostatných krajín, pretože Ministerstvo školstva SR nefinancuje program podľa dohody uzavretej s Európskou komisiou (národná kancelária programu dostáva len asi 40% plánovaných prostriedkov, Euroguidance ešte menej – asi 23% plánovaných prostriedkov). Ide o prostriedky, ktoré Slovenská republika zaplatila do programu, ale recipročne nevedela zabezpečiť danú čiastku v rámci vlastného rozpočtu. Z tohto dôvodu prepadli v prospech iných partnerských krajín. Podobný problém sa môže vyskytnúť aj v roku 2003, keď pôjde o vyššiu čiastku - cca. 5 000 000,-Sk. 

Napriek tomu sa splnili všetky úlohy naplánované v pracovnom pláne na rok 2002, i keď za cenu dofinancovania práce Národnej kancelárie Leonardo da Vinci z iných zdrojov a zníženia úrovne niektorých podujatí (najmä tlače informačných materiálov a organizácie informačných seminárov).

Procedúra A - Mobilitné projekty (decentralizovaná aktivita)

V rámci mobilitných projektov sa slovenskí študenti a učitelia stredných a vysokých škôl, resp. mladí pracovníci či manažéri ľudských zdrojov zúčastňujú praktických stáží v krajinách EÚ a v asociovaných krajinách v trvaní od 1 týždňa do 6 mesiacov. 

Tabuľka č. 3: Prehľad mobilitných projektov podaných v r. 2002
	Podané
projekty	Hodnotené projekty	Schválené projekty	Plánovaný rozpočet na rok 2002*	Pridelené granty*	
Stáže žiakov stredných škôl	25	24	18	383511	351352	
Stáže študentov vysokých škôl	7	7	6	273937	311227	
Stáže mladých pracovníkov	8	8	4	182624	160452	
Podsúčet 1	40	39	28	840072	823031	
Výmeny manažérov ľudských zdrojov, profesijných poradcov, učiteľov a školiteľov, 	30	21	9	63919	84826	
Výmeny pre učiteľov cudzích jazykov	4	4	2	9131	6915	
Podsúčet 2	34	25	11	73050	91741	
SPOLU	74	64	39	913122	914772	
* sumy sú uvádzané v eur

Granty na tieto projekty získalo 16 stredných škôl, z nich 5 stredných odborných/ priemyselných škôl z Dolného Kubína, Nových Zámkov, Piešťan, Košíc, Trnavy, jedna VOŠ pri SPŠE z Bratislavy, štyri stredné odborné učilištia z Nových Zámkov, Popradu-Matejoviec, Trenčín a Žiliny a šesť združených stredných škôl z Dolného Kubína, Ivánky pri Dunaji, Púchova, Trenčína a Prievidze.

Z vysokých škôl bola najúspešnejšia Slovenská technická univerzita v Bratislave (4 projekty - Fakulta elektrotechniky a informatiky, Stavebná fakulta, Fakulta architektúry, Rektorát), Slovenská poľnohospodárska univerzita v Nitre (2 jazykové mobilitné projekty), Ekonomická Univerzita v Bratislave a Univerzita Komenského v Bratislave majú schválené po jednom mobilitnom projekte. 

Popri školách sa tradične ako podávajúce organizácie objavujú aj mimovládne organizácie, zväčša zriadené pri školách, ako napr. Občianske združenie Mladé Slovensko Zvolen, alebo Združenie absolventov a priateľov STU STF Bratislava. Výnimkou je Tabita, n. o. pôsobiaca mimo školského prostredia. Podnikové prostredie medzi podávateľmi projektov zastupujú 5p – Pohronská Podnikateľská Poradňa Pre Profesionálne Podnikanie, s. r. o., Žiar Nad Hronom a Podnikateľské a inovačné centrum, s.r.o Prievidza.

	Celkovo bolo na rok 2002 naplánovaných 477 stáží a výmen, z nich 244 pre žiakov a študentov stredných škôl, 105 pre študentov vysokých škôl, 67 pre mladých pracovníkov a 61 pre pedagógov a manažérov ľudských zdrojov. Finančné prostriedky na všetky mobility boli vo  výške 913 122,- EUR a 1 000 000,- Sk na dofinancovanie projektov zo štátneho rozpočtu.

	Z hľadiska zamerania na hospodárske rezorty a oblasti sa schválené projekty orientujú všeobecne na spoluprácu škôl a podnikov, z hľadiska rezortov sú zamerané najmä na turistický ruch, hotelierstvo a gastronómiu, manažment, obchod a služby, ďalej na poľnohospodárstvo, stavebníctvo, elektrotechniku a informatiku, strojníctvo, životné prostredie, ale aj na stáže pre zdravotne postihnutých. Projekty pre učiteľov jazykov sa zamerali na výučbu španielskeho a anglického jazyka v poľnohospodárskych odboroch.

 	V rámci študijných pobytov CEDEFOP (Európske centrum pre rozvoj odborného vzdelávania) získali v roku 2002 granty 6 odborníci – pracovníci riadiacich orgánov a metodických pracovísk v oblasti odbornej prípravy.

Procedúra B - Pilotné a jazykové projekty (polocentralizovaná aktivita)

Pilotné projekty sú zamerané na tvorbu a transfer inovácií a zvyšovanie kvality odbornej prípravy a využívanie informačných a komunikačných technológií v odbornej príprave. Môžu byť tiež zamerané na vytváranie nadnárodných sietí otvoreného a dištančného vzdelávania, prípadne na testovanie nových prístupov k odbornej príprave súvisiacich s novými podmienkami v pracovnom procese. 

Pilotné projekty patria pod tzv. polocentralizované aktivity v procedúre B, rozdelenej na dve etapy: predprojekty a  konečné verzie projektov. Maximálna dĺžka trvania pilotných projektov je tri roky. Finančný príspevok EK môže byť do 75% schválených nákladov, max. 200 000,- eur na projekt a rok, pri tematických akciách do 300 000,- eur.

V prvej etape v roku 2002 bolo podaných 17 predbežných návrhov projektov: 16 pilotných a jeden jazykový projekt. Všetky podané projekty spĺňali základné formálne kritériá stanovené Európskou komisiou. Na základe rozhodnutia Riadiaceho výboru Leonardo da Vinci dňa 19. marca 2002 postúpilo do druhého kola – do fázy vypracovania konečných návrhov projektov 10 pilotných projektov.

Do termínu uzávierky na podanie konečných návrhov projektov - 10. mája 2002 - Národná kancelária Leonardo da Vinci dostala len 8 konečných návrhov projektov (2 úspešné predbežné návrhy neboli podávateľom dopracované do finálnej verzie), ktoré postúpili do bruselského kola posudzovania. 

Témy podaných konečných návrhov projektov v roku 2002 uvádza nasledovná tabuľka. Ide o témy, ktorí sa opakovane objavujú v podaných projektoch: využívanie informačných a komunikačných technológií vo vzdelávaní a odbornej príprave,  vzdelávanie manažérov, ochrana životného prostredia a vzdelávanie v autoškolách.

Tabuľka č. 4: Témy podaných návrhov projektov
Téma projektu	Číslo projektu 	
Informačné a komunikačné technológie (IKT)	142256 – vzdelávanie učiteľov, študentov, manažérov vo využívaní IKT pre vzdelávanie prostredníctvom internetu 
142261 – vzdelávanie manažérov podnikov a marketingových pracovníkov prostredníctvom internetu pre oblasť manažmentu, marketingu a využívanie IKT v podnikoch	
Vzdelávanie manažérov/podnikovej sféry	142260 – vzdelávanie radových a špičkových pracovníkov s cieľom adaptácie na technologické a organizačné zmeny v podnikoch podporujúce zmenu/flexibilitu pracovných miest	
Ochrana spotrebiteľa	142258 – skvalitniť odbornú prípravu zamestnancov malých a stredných podnikov zodpovedných za ochranu spotrebiteľa, a tak podporiť konkurencieschopnosť podnikov	
Životné prostredie	142266 – vzdelávanie vysokoškolákov a pracovníkov miestnej správy v oblasti environmentálneho informačného systému pomocou internetu	
Marketing	142267 – skvalitniť praktické zručnosti študentov ekonomických univerzít a stredných škôl v obchodovaní  cez internet (software pre oblasť cestovného ruchu), vytváranie sietí vysokých škôl	
Stavebníctvo	142259 – vytvoriť vzdelávací program ďalšieho vzdelávania pre pracovníkov v oblasti reštaurátorstvo a spracovanie kameňa	
Autoškoly	142272 – unifikácia profesijného profilu inštruktorov v autoškolách na európskej úrovni, príprava vzdelávacieho programu	

V roku 2002 bolo na základe výsledkov hodnotenia na národnej a európskej úrovni schválených päť pilotných projektov. Pre porovnanie uvádzame, že spolu vo všetkých krajinách programu Leonardo da Vinci bolo schválených 257 projektov (224 pilotných, 13 jazykových, 20 nadnárodných sietí). Celkový rozpočet štyroch schválených projektov je 1 450 044,- eur, z toho grant, ktorý poskytuje program Leonardo da Vinci týmto projektom, činí 1 057 540,- eur (t. j. 72,93% z celkového rozpočtu projektov).

Podľa smerníc zaslaných EK majú národné kancelárie administratívnu a organizačnú zodpovednosť za hodnotenie konečných návrhov projektov a za prípravu predbežného zoznamu projektov. 

           Každý projekt bol hodnotený 2 externými hodnotiteľmi a jedným pracovníkom Národnej kancelárie Leonardo da Vinci. Inštruktáž externých expertov na hodnotenie prebehla v dňoch 30. – 31.mája 2002. Do hodnotenia projektov bolo v druhom kole zapojených  14 externých expertov (z toho 9, ktorí doteraz nehodnotili projekty Leonardo da Vinci) a 2 pracovníci Národnej kancelárie Leonardo da Vinci (NA). 

Zoznam externých expertov zapojených do hodnotenia záverečných pilotných  projektov v roku 2002

Expert	Organizácia	
Beňová Martina	Slovenská agentúra pre cestovný ruch, Banská Bystrica	
Bíro Peter	Ministerstvo školstva SR	
Borgula Juraj	Asociácia zamestnávateľských zväzov a združení Bratislava	
Čajda Mikuláš	Ústav cestnej dopravy Bratislava	
Čeplík Ladislav	Štátna obchodná inšpekcia  Bratislava	
Goga Miroslav 	Ministerstvo dopravy, pôšt a telekomunikácií SR	
Izakovičová Zita	Ústav krajinnej ekológie Bratislava	
Kalaš Ivan	Univerzita Komenského Bratislava	
Kaldarár Karol	Zväz stavebných podnikateľov Slovenska Bratislava	
Kalužníková Darina	Národná agentúra pre rozvoj malého a stredného podnikania Bratislava	
Merényi Rudolf	Ministerstvo hospodárstva SR	
Mládek Michal	živnostník Bratislava 	
Pavličková Katarína	Univerzita Komenského Bratislava 	
Virčíková Helena	Slovenská obchodná a priemyselná komora, Prešov	

Pracovníci NA:
Pavol Krempaský	
Mária Paveleková	

Národné informačné centrum pre profesijné poradenstvo

	Do medzinárodnej siete profesijného poradenstva sa úspešne zaradilo aj Národné informačné centrum pre profesijné poradenstvo (NRCVG Euroguidance centrum), ako súčasť štruktúry programu Leonardo da Vinci. Jeho cieľom je sprístupňovať informácie o možnostiach a podmienkach vzdelávania, sektoroch zamestnaní a profesiách, podmienkach mobilít a národných programoch pre vzdelávanie a odbornú prípravu zahraničným záujemcom o štúdium na Slovensku a profesijným poradcom v zahraničí. Centrum sa úspešne zapojilo do dvoch projektov: Telefónne poradenstvo (Nemecko), Guidenet (Veľká Británia).

	Vzhľadom na nerozpracovanosť problematiky a nejestvujúci systém profesijného poradenstva v rezorte školstva centrum supluje aj niektoré výskumné a publikačné aktivity, aby sa vytvorili materiály aj pre poradcov na Slovensku. V roku 2002 boli pripravené materiály zamerané na podporu Európskej dimenzie formou mobility; centrum zároveň slúžilo pre zahraničných záujemcov na vyhľadávanie slovenských partnerov do projektov Leonardo da Vinci.

NRCVG v roku 2002 prispelo v rámci siete Euroguidance rovnocennou účasťou ku riešeniu problémov odborného vzdelávania na medzinárodných fórach a zapojením do kľúčovej úlohy siete NRCVG v roku 2002 – do prípravy vzdelávacieho portálu Ploteus, ktorý organizuje Európska komisia.

Zhrnutie výsledkov programu Leonardo da Vinci II za rok 2002

	Rok 2002 bol tretím rokom účasti SR v druhej fáze programov Európskej únie Sokrates, Leonardo da Vinci a Mládež. Táto účasť znamená pre väčšinu zapojených vzdelávacích a mládežníckych inštitúcií SR rozvíjanie novej, priamej partnerskej spolupráce a výmenu skúseností v oblasti vzdelávania, odbornej prípravy a mládeže.

	Efektívnosť vynaložených finančných prostriedkov SR je zabezpečená pravidlami Európskej komisie, schválené sú len tie projekty, u ktorých je inovatívny prínos a finančná efektívnosť zaručená. V národnom meradle účasť SR na programoch znamenala pre oblasť odbornej prípravy a mládeže najmä:

•	nadviazanie nových pracovných kontaktov stredných škôl a stredných odborných učilíšť s partnerskými školami v krajinách EÚ;
•	rozvoj partnerskej spolupráce so zahraničnými školami s cieľom inovácie učebných osnov a materiálov;
•	prehlbovanie spolupráce medzi vzdelávacími inštitúciami a podnikateľskou sférou v rámci SR, ako aj s krajinami EÚ;
•	poskytovanie porovnateľnej odbornej kvalifikácie s krajinami EÚ prostredníctvom porovnávania obsahu odbornej prípravy s cieľom kvalitného uplatnenia našich absolventov v rámci jednotného trhu práce EÚ;
•	rozvoj jazykových znalostí žiakov, študentov a učiteľov;
•	prípravu nových metodík vyučovania s využitím nových informačných technológií;
•	výmenu skúseností a prípravu nových systémov vzdelávania dospelých;
•	zavádzanie otvoreného a dištančného vzdelávania využívaním zahraničných skúseností z krajín EÚ;
•	poznávanie a rozvoj európskej kultúrnej a spoločenskej dimenzie;
•	šírenie informácií o školstve a vzdelávacom systéme, kultúre SR v krajinách EÚ;
•	zapájanie zdravotnej postihnutej, ekonomicky, sociálne alebo kultúrne znevýhodnenej mládeže do medzinárodnej spolupráce a zvyšovanie možností uplatnenia na trhu práce.

Program  MLÁDEŽ

Akcie programu MLÁDEŽ sú zamerané na oblasť neformálneho vzdelávania a ich cieľom je v špecifickom pedagogickom kontexte zapájať mladých ľudí do politického, kultúrneho a sociálneho diania a podnecovať ich občiansku participáciu v Európskom spoločenstve.

Program MLÁDEŽ je určený týmto cieľovým skupinám:

•	skupina mladých ľudí so záujmom o medzinárodné výmeny mládeže
•	mladí ľudia, ktorí chcú rozbehnúť miestny projekt s európskym rozmerom
•	mladí ľudia so záujmom o účasť na dobrovoľníckej službe
•	bývalí dobrovoľníci, ktorí hľadajú prostriedky na využitie svojej skúsenosti z dobrovoľníckej služby
•	mládežnícke organizácie, vedúci a spolupracovníci
•	miestne zastupiteľstvá a organizácie činné v treťom sektore
•	ktokoľvek, kto je zapojený do mládežníckej činnosti a organizovania voľnočasových aktivít v rámci neformálneho vzdelávacieho procesu 

Program Mládež podporuje mobilitu, iniciatívnosť, interkultúrne učenie a solidaritu medzi mladými ľuďmi. Ponúka všetkým mladým ľuďom predovšetkým mobilitu a príležitosť k aktívnej účasti v procese budovania Európy tretieho tisícročia. Jeho zámerom je vytvoriť európsky priestor pre spoluprácu a podporu konceptu celoživotného vzdelávania a rozvoja schopností a kvalifikácie, ktoré vedú k aktívnemu občianstvu. 

Cieľom programu Mládež je dosiahnuť a udržať rovnováhu medzi osobnostným rozvojom jednotlivca a kolektívnou činnosťou vo všetkých spoločenských oblastiach. 
Ciele programu:
•	pomáhať mladým ľuďom pri získavaní vedomostí, zručností a postojov a pri uvedomovaní si ich hodnoty,
•	umožňovať všeobecne integráciu mladých ľudí do spoločnosti ako celku a podnecovať ich iniciatívneho ducha,
•	vytvoriť podmienky pre zapojenie sa do procesu neformálneho vzdelávania aj skupinám mládeže znevýhodnenej, či už telesne, mentálne, sociálne, geograficky alebo iným spôsobom, pomôcť eliminovať formy diskriminácie a podporovať rovnoprávnosť na všetkých spoločenských úrovniach,
•	dať mladým ľuďom možnosť slobodne vyjadriť ich pocit solidarity v rámci Európy i v širšom svetovom  meradle a napomáhať v boji proti rasizmu a xenofóbii,
•	vnášať do projektov európsky rozmer, ktorý bude mať pozitívny dosah na prácu s mládežou na miestnej úrovni,
•	zabezpečovať lepšie chápanie rozdielov našej spoločnej európskej kultúry a podieľať sa na ochrane kultúrneho dedičstva.

Vychádzajúc zo skúseností predošlých programov Mládež pre Európu a Európska dobrovoľnícka služba, program Mládež po prvýkrát predstavuje ich vzájomné spojenie. Program pokrýva potreby mladých ľudí a ľudí pracujúcich s mládežou, pričom sa neobmedzuje len na poskytovanie finančnej podpory konkrétnym projektom, ale tiež poskytuje informácie, školenia a príležitosti k vybudovaniu nových partnerstiev v rámci Európy.

Na rok 2002 bola Európskou komisiou pre Slovenskú republiku určená pre program Mládež „vstupenka“ vo výške 1 310 000,- eur. Z toho vyplatilo Ministerstvo školstva SR z prostriedkov pridelených štátnym rozpočtom finančné prostriedky vo výške 664 000, -eur a z príspevku PHARE bolo vyplatených 646 000,- eur.

Komunitárny programu Mládež má na európskej úrovni vytvorený Výbor Mládež, ktorého členom je aj Slovenská republika. Na pravidelných zasadnutiach Výboru Mládež v Bruseli sa zúčastňuje riaditeľ odboru detí a mládeže MŠ SR a riaditeľ Národnej kancelárie programu Mládež, respektíve zástupca Sekcie medzinárodnej spolupráce a európskej integrácie MŠ SR a riaditeľ Iuventy.

Za koordináciu programu Mládež na národnej úrovni je zodpovedný Riadiaci výbor programu Mládež, ktorý pozostáva zo 7 členov, zástupcov MŠ SR, Rady mládeže Slovenska a Iuventy.

Všeobecné kritériá programu MLÁDEŽ

Väčšina žiadostí o poskytnutie finančného príspevku je administrovaná na národnej úrovni prostredníctvom Národnej kancelárie Mládež. Existujú aj špecifické projekty, ktoré sú posudzované priamo Európskou komisiou. Na národnej úrovni rozhoduje o podporení projektov Riadiaci výbor Mládež na základe posudkov expertov. Pre projekty posudzované Európskou komisiou zasadá výberová komisia zložená zo zástupcov Európskej komisie, Národných agentúr a mládežníckych organizácií. Projekty sa predkladajú k jednému z piatich predkladacích termínov: 1. február, 1. apríl, 1. jún, 1. september a 1. november na príslušnú Národnú kanceláriu.

Akcia 1: Výmeny Mládež pre Európu

Ponúka skupinám mladých ľudí vynikajúcu príležitosť k zorganizovaniu stretnutí, ktoré im umožňuje vzájomne sa poznávať, konfrontovať názory na rôzne témy a popri tom sa formou interkultúrnej skúsenosti učiť o iných kultúrach a krajinách. Výmeny sa uskutočňujú medzi programovými krajinami i s niektorými ďalšími krajinami a môžu zahŕňať mládežnícke skupiny z dvoch alebo viacerých krajín.

Účastníkmi môžu byť skupiny mladých ľudí vo veku 15 – 25 rokov s trvalým bydliskom v členskej krajine programu. Prioritou programu sú skupiny mládeže, ktoré sú kultúrne, geograficky, sociálne alebo ekonomicky znevýhodnené, zdravotne postihnutí mladí ľudia alebo iným spôsobom diskriminovaná mládež. Počet účastníkov projektu je minimálne 16 a maximálne 60 zo všetkých partnerských strán spolu. Národné skupiny majú byť vyvážené čo do počtu, pohlavia i veku. Samotný projekt môže trvať 6 – 21 dní. Nevyhnutnou súčasťou projektu výmeny je štrukturovaný program denných aktivít a metódy práce. Každý projekt obsahuje prípravnú fázu, realizačnú časť a hodnotiace aktivity, prípadne popisuje charakter ďalšej spolupráce. Všetky aktivity sú prepojené s tematickou oblasťou. Účastníci majú byť čo najviac zapojení do programu a jednotlivých aktivít bez ohľadu na ich jazykové alebo iné schopnosti. Osvedčené metódy práce sú: skupinová práca, diskusie, hry na interkultúrne učenie, prezentácie, brainstorming, simulačné hry.

V roku 2002 Národná kancelária Mládež prijala 101 projektov medzinárodných výmen mládeže a z tohto množstva podporila 59 projektov. Do projektov sa zapojilo spolu 1 818 mladých ľudí, z toho 51,8% žien. Z celkového počtu účastníkov bolo 58,9% mladých ľudí s nedostatkom príležitostí vrátane zdravotne znevýhodnenej mládeže. 50% všetkých projektov bolo multilaterálnych, tzn., že na ich realizácii sa podieľali organizácie z najmenej 
3 krajín a všetky sa uskutočnili na Slovensku. 

Medzi príjemcami grantov boli organizácie ako OZ Kultúra Rajecké Teplice, CVČ Stará Bystrica, Zväz telesne postihnutej mládeže Bratislava, YMCA Levice, OZ AWO Bernolákovo, Mládežnícka skupina WAI Martin, Spoločnosť Pro Futuro Fiľakovo, Amatérsko divadlo Samé ucho Humenné, Mládež Košíc Košice a ďalší.

Medzi najčastejšie témy výmen patrilo životný štýl mladých ľudí v Európe, umenie a kultúra, problematika európskej integrácie a boj proti rasizmu a xenofóbii.

Celkovo Národná kancelária Mládež podporila projekty v celkovej hodnote 16 578 798,- Sk a z celkového rozpočtu určeného na rok 2002 tak kontraktovala viac, ako bolo vyčlenené v rozpočte. Na vykrytie potrebných financií NA požiadala Európsku komisiu o presun financií z iných Akcií. 

Akcia 2: Európska dobrovoľnícka služba

V rámci tejto akcie môžu mladí ľudia žiť až 12 mesiacov v zahraničí ako dobrovoľníci, ktorí pomáhajú pri projektoch miestneho charakteru v rozmanitých oblastiach. Môže ísť o sociálne, environmentálne projekty, projekty o nových trendoch v umení a kultúre alebo o informačných technológiách, či projekty pre šport a voľný čas a pod. Mladí ľudia, ktorí sa ako dobrovoľníci v najrozličnejších projektoch európskych komunít zapájajú do tejto akcie, sa môžu neformálnym spôsobom vzdelávať.

Projekt Európskej dobrovoľníckej služby umožňuje mladým ľuďom pôsobiť ako dobrovoľník v inej krajine zvyčajne počas 6 - 12 mesiacov. Aktivity, na ktorých sa dobrovoľník môže podieľať, sú  napríklad z oblasti ochrany životného prostredia, umenie a kultúra, aktivity s deťmi, mládežou alebo staršími občanmi, ochrana kultúrneho dedičstva alebo šport a iné voľnočasové aktivity. Na každom projekte sa podieľajú traja partneri: dobrovoľník, vysielajúca a hostiteľská organizácia.

Dobrovoľník participuje na aktivitách, ktoré spĺňajú tieto základné kritériá:
•	uskutočňujú sa v inej krajine ako tá, kde dobrovoľník trvale žije
•	neziskové aktivity 
•	bezplatne 
•	znamenajú špecifický prínos pre miestnu komunitu
•	nie sú náhradou plateného pracovného miesta
•	trvajú maximálne 12 mesiacov

Národná agentúra obdržala v roku 2002 71 projektov Európskej dobrovoľníckej služby a podporila 63 z nich. V projektoch sa zapojilo 63 dobrovoľníkov, z čoho 58% tvorili ženy. 32% všetkých dobrovoľníkov pochádzalo z radov znevýhodnenej mládeže. Väčšina projektov mala vysielací charakter, tzn. Slovenskí mladí ľudia vycestovali do krajín Európskej únie na 6 – 12 mesiacov do partnerských organizácií. V roku 2002 sa podarilo zvýšiť počet hostiteľských miest na Slovensku na 25

Akreditovanými hostiteľskými organizáciami, ktoré prijali dobrovoľníka na Slovensku, boli napr. Truc Sphérique Žilina, Spoločenstvo detských klubov Košice, OZ Kultúra Rajecké Teplice, CVČ Stará Ľubovňa, SAIA Nitra, Slovenský skauting Trstená a ďalšie. Dobrovoľníkov vyslali do zahraničia napr. Jaffa Gate Forum Banská Bystrica, DOMKA Bratislava, Arcidiecézna charita Košice, Tabita Bratislava a ďalšie organizácie.

Celkovo sa podarilo v roku 2002 Národnej agentúre alokovať na projekty Akcie 2 5 967 854,- Sk, čo predstavuje 69%. 

Akcia 3: Mládežnícke iniciatívy

Akcia podporuje projekty na miestnej úrovni a poskytuje priestor na kreatívne riešenie otázok a spoločných problémov mladých ľudí v Európe. Cieľom tejto akcie je dať mladým ľuďom šancu rozvinúť a vyjadriť vlastnú tvorivosť a iniciatívu a konkrétnu možnosť budovať na vlastných schopnostiach a skúsenostiach. Ďalším cieľom je tiež poskytnúť dobrovoľníkom v rámci európskych programov príležitosť prakticky využiť skúsenosti a zručnosti získané počas dobrovoľníckej služby. V rámci akcie sa podporujú miestne projekty mládežníckych skupín a individuálne projekty bývalých dobrovoľníkov. 

            Prostredníctvom akcie Skupinové iniciatívy sa podporujú inovatívne miestne skupinové projekty, európskou dimenziou, ktoré vypĺňajú medzeru v trávení voľného času mladých ľudí a ponúkajú konkrétne aktivity širokej verejnosti, znevýhodnenej mládeži, pomáhajú prekonávať predsudky a stereotypy, bojujú proti rasizmu a xenofóbii a pod. Dĺžka trvania takýchto projektov je 3 mesiace až 1 rok a organizátormi musia byť minimálne 4 mladí ľudia vo veku 15—25 rokov. 

Nová akcia Individuálne iniciatívy má názov Future Capital, (Investícia do budúcnosti) a je venovaná ďalšej podpore dobrovoľníkov po návrate z dobrovoľnej služby, ktorí môžu dostať podporu na individuálne projekty, nadväzujúce na Európsku dobrovoľnícku službu alebo určené na rozvoj či využitie skúseností a poznatkov získaných počas pôvodného projektu.

Celkovo v roku 2002 obdržala Národná kancelária Mládež 65 projektov skupinových iniciatív a 10 projektov individuálnych iniciatív. S ohľadom na limitovaný rozpočet pre skupinové iniciatívy sa podarilo podporiť 18 projektov mládežníckych skupín na celkom Slovensku. Výrazný rozdiel medzi prijatými a podporenými projektmi odráža do značnej miery problémy pri financovaní projektov mládeže na miestnej úrovni. V súčasnosti na Slovensku neexistuje plošný systém podpory projektov mládeže na miestnej úrovni, a tak počet podaných iniciatív na Slovensku niekoľkonásobne prevyšuje priemer prijatých projektov v Európe.

Celkovo sa do projektov skupinových iniciatív zapojilo 289 mladých ľudí, z čoho 42,9% bolo žien. Podporené boli projekty, ako napr. Mládežnícke centrum Andovce, Ponorka – klub mladých v Ľubici, Mladí Rómovia pre Európu (Veľký Krtíš), Športový park v Dulovciach, Dobrovoľníci v srdci Európy (Komunitná nadácia Lipany). Národná kancelária Mládež vyčerpala rozpočet na skupinové iniciatívy na 100%.

V rámci individuálnych iniciatív bývalých dobrovoľníkov zaregistrovala Národná kancelária Mládež 10 projektov a 6 bolo podporených. Podporenými projektmi bol projekt Zuzany Polačkovej z Rajeckých Teplíc, Martina Šnirca z Bratislavy, Viliama Myšičku z Humenného, Matúša Bakytu z Bratislavy, Maroša Markoviča z Pezinku a Romana Antoša z Vranova nad Topľou. Z celkového rozpočtu na rok 2002 vo výške 29 893,- EUR využila Národná kancelária Mládež na projekty 100%.

Akcia 4: Zlúčené akcie

Spojenie vzdelávacích (Sokrates) a odborno-kvalifikačných (Leonardo da Vinci) programov Európskej únie s programom Mládež predstavuje Akcia 4. Poskytuje podporu pre iniciatívy doplnkového charakteru k týmto trom programom na poli vzdelávania, výchovy a mládeže. Vytvára priestor pre spoluprácu medzi formálnym a neformálnym vzdelávaním.

V rámci Akcie 4 bolo možné podávať projekty rozsiahleho charakteru. V roku 2002 vyhlásila Európska komisia jedno výberové konanie pre projekty, o ktorých sa rozhodovalo centrálne v Bruseli. Zo Slovenska nebola podaná ani jedna žiadosť.

Akcia 5: Podporné opatrenia

Cieľom jednotlivých aktivít tejto Akcie je zvýšiť kvalitu a možnosti spolupráce medzi krajinami zapojenými do Programu prostredníctvom organizovania školiacich akcií, tematických seminárov, kontaktných seminárov, vytvárania nových partnerských kontaktov a ďalšieho vzdelávania mládežníckych pracovníkov.

Na projektoch sa môžu zúčastniť mládežnícki pracovníci starší ako 18 rokov. Všeobecným pravidlom je, že každá aktivita vyžaduje spoluprácu najmenej štyroch programových krajín. Dĺžka trvania je závislá od typu aktivity a pohybuje sa v intervaloch 3 dni až 3 roky.

V rámci Akcie 5 prijala Národná kancelária Mládež spolu 23 projektov, z ktorých 9 bolo podporených. Celkovo sa do tejto Akcie zapojilo 187 mládežníckych pracovníkov, vedúcich skupín alebo pracovníkov miestnej a štátnej správy zodpovedných za oblasť mládeže. 48% účastníkov boli ženy a 24% účastníkov boli mládežnícki pracovníci pracujúci s mladými ľuďmi s nedostatkom príležitostí. 

Z organizácií, ktoré získali finančný príspevok, možno spomenúť W-Ekoklub v Banskej Štiavnici, Mládež Európy z Banskej Bystrice, SAIA z Nitry, CVČ z Michaloviec.

V Akcii 5 Národná agentúra využila 127% rozpočtu určeného pre Slovenskú republiku na túto Akciu. Prostriedky nad 100% boli presunuté z iných Akcií.

Špecifické formy spolupráce

Medzi špecifické nové formy spolupráce patrila aj podpora projektov s tretími krajinami. Národná agentúra Mládež obdržala dva takéto projekty. Predkladateľom prvého bolo Centrum voľného času Stará Ľubovňa. Išlo o projekt mládežníckej výmeny so zapojením Ruska a Ukrajiny. Ďalší projekt predložil Dom Európy Bratislava. O takýchto projektoch sa rozhoduje na úrovni Európskej komisie. Podporeným bol projekt CVČ zo Starej Ľubovne.

Ďalším novým typom spolupráce je podpora projektov cezhraničnej spolupráce medzi regiónmi Viedne a Dolného Rakúska a Bratislavským, Trnavským, Nitrianskym a Trenčianskym krajom. V roku 2002 prijala slovenská Národná kancelária Mládež 6 takýchto projektov a predpokladá sa, že všetky budú podporené. O ich podpore definitívne rozhodne Riadiaci výbor Mládež v marci 2003.

Zhrnutie výsledkov programu Mládež za rok 2002

V roku 2002 sa v rámci programu Mládež podarilo v Slovenskej republike dosiahnuť uspokojujúci počet prihlášok na jednotlivé Akcie.

V Akcii 1 Národná kancelária Mládež prijala menej prihlášok ako v roku 2001. Aj napriek tomuto faktu, mnohé kvalitné projekty nemohli byť podporené z dôvodu nedostatku financií vyčlenených na túto Akciu. Preto sa vyžaduje dôslednejšie sledovanie národných priorít určených Riadiacim výborom. V Akcii 2 pokračovalo zlepšovanie najmä kvality hosťujúcich projektov. Národná kancelária Mládež zabezpečila dostatočný nárast nových hostiteľských miest a tak sa vytvorili podmienky na hosťovanie väčšieho počtu dobrovoľníkov na Slovensku, čo je prioritou. 

Akcia 3 zaznamenala nárast v počte prihlášok, čo je negatívny trend. V roku 2003 bude potrebné sa zamerať len na také prioritné projekty, ktoré budú sledovať koncepciu rozvoja medzinárodnej mobility na Slovensku.

Akcia 5 zaznamenala nárast kvalitných projektov. Národná kancelária Mládež zaregistrovala viac školení a kontaktných seminárov, ktoré vytvárajú predpoklady na vytvorenie partnerstiev pre ďalšie projekty v rámci iných Akcií.

Z celkového rozpočtu na rok 2002 sa podarilo vyčerpať z programu Mládež 90% alokovaných financií. Zostávajúca časť nebola využitá v Akcii 2, kde Národná kancelária Mládež stále pociťuje nedostatok vysielajúcich a hostiteľských organizácií. V roku 2003 Národná kancelária Mládež plánuje alokovať už celú sumu určenú na Akciu 2.

Rozpočet na rok 2003 bude značne zvýšený, a to dôsledkom zvýšeného prísunu financií na cezhraničnú spoluprácu a projekty s tretími krajinami, ktoré sú od roku 2003 decentralizované na národnú úroveň. 

V roku 2003 očakávame zabezpečenie prísunu financií od Európskej komisie v rovnakom časovom období ako v roku 2002, teda v období jún - júl, čím sa značne zjednoduší podpora projektov. V minulosti totiž neskorý prísun financií spôsoboval problémy s realizáciou podporených projektov. 

Záver:

	Slovenská republika zapojením do komunitárnych programov urobila dôležitý krok v procese postupnej integrácie do Európskej únie. Vzhľadom na snahu Slovenskej republiky o členstvo v Európskej únii je pokračovanie v druhej fáze komunitárnych programov v rokoch 2000 – 2006 nevyhnutné. 

	V roku 2002 boli finančné prostriedky zo strany Slovenskej republiky do rozpočtu Európskej komisie vyplatené včas. Na základe vyplatenej vstupenky Európska komisia vyplatila jednotlivým národným kanceláriám prostriedky na realizáciu decentralizovaných aktivít tiež načas, čo umožnilo plynulú realizáciu komunitárnych programov. 
	
	V druhej fáze komunitárnych programov badať významný posun v zdokonalení samotnej metodológie jednotlivých programov so zameraním na ich evaluáciu, ako aj posun v obsahu a forme riadenia jednotlivých programov. Začína v nich dominovať systémový prvok prejavujúci sa v uprednostňovaní veľkých projektov, ktoré sa orientujú na problémy v oblasti vzdelávania s dôrazom najmä na hospodársku oblasť.